` PATVIRTINTA

Šilalės rajono savivaldybės tarybos 2024 m. d. sprendimu Nr. T1-

**ŠILALĖS R. KVĖDARNOS KAZIMIERO JAUNIAUS GIMNAZIJOS**

**NUOSTATAI**

**I SKYRIUS**

 **BENDROSIOS NUOSTATOS**

1.Šilalės r. Kvėdarnos Kazimiero Jauniaus gimnazijos nuostatai (toliau – Nuostatai) reglamentuoja Šilalės r. Kvėdarnos Kazimiero Jauniaus gimnazijos (toliau – Gimnazija) teisinę formą, priklausomybę, savininką, savininko teises ir pareigas įgyvendinančią instituciją, buveinę, mokyklos grupę, tipą, pagrindinę paskirtį, mokymo kalbas ir mokymo formas, veiklos teisinį pagrindą, sritį, rūšis, tikslą, uždavinius, funkcijas, mokymosi pasiekimus įteisinančių dokumentų išdavimą, teises, veiklos organizavimą ir valdymą, savivaldą, darbuotojų priėmimą į darbą, jų darbo apmokėjimo tvarką ir atestaciją, lėšas, jų naudojimo tvarką ir finansinės veiklos kontrolę, reorganizavimo, likvidavimo ar pertvarkymo tvarką.

2. Oficialusis mokyklos pavadinimas – Šilalės r. Kvėdarnos Kazimiero Jauniaus gimnazija, trumpasis pavadinimas – Kvėdarnos Kazimiero Jauniaus gimnazija. Gimnazija įregistruota Juridinių asmenų registre, kodas 190329594.

3. Gimnazijos įsteigimo data: 1935 m. lapkričio 9 d.

4. Gimnazijos teisinė forma – biudžetinė įstaiga.

5. Gimnazijos priklausomybė – Šilalės rajono savivaldybės biudžetinė įstaiga.

6. Gimnazijos savininkas – Šilalės rajono savivaldybė (toliau – Savininkas), kodas 111108131, adresas: J. Basanavičiaus g. 2-1, 75138 Šilalė.

7. Savininko teises ir pareigas įgyvendinanti institucija – vykdomoji – Šilalės rajono savivaldybės meras (toliau – Savivaldybės meras), išskyrus tas biudžetinės įstaigos savininko teises ir pareigas, kurios yra priskirtos išimtinei ir paprastajai savivaldybės tarybos kompetencijai (jeigu paprastosios savivaldybės tarybos kompetencijos įgyvendinimo Šilalės rajono savivaldybės taryba nėra perdavusi Savivaldybės merui), atstovaujamoji – Šilalės rajono savivaldybės taryba (toliau – Savivaldybės taryba).

8. Savivaldybės taryba:

8.1. tvirtina Gimnazijos nuostatus Savivaldybės mero teikimu;

8.2. priima sprendimą dėl Gimnazijos buveinės pakeitimo;

8.3. priima sprendimą dėl Gimnazijos pertvarkymo, reorganizavimo ar likvidavimo;

8.4. priima sprendimą dėl Gimnazijos skyriaus, filialo steigimo ir jo veiklos nutraukimo;

8.5. skiria ir atleidžia likvidatorių arba sudaro likvidacinę komisiją ir nutraukia jos įgaliojimus;

8.6. finansuoja, kontroliuoja Gimnaziją ir rūpinasi jos materialine baze;

8.7. priima sprendimą dėl Gimnazijos metinių ataskaitų rinkinių tvirtinimo;

8.8. nustato mokamų paslaugų kainas;

8.7. sprendžia kituose Lietuvos Respublikos įstatymuose ir šiuose Nuostatuose jos kompetencijai priskirtus klausimus.

9. Savivaldybės meras:

9.1. koordinuoja ir kontroliuoja Gimnazijos veiklą, organizuoja jos teikiamų paslaugų kokybės stebėseną;

9.2. tvirtina Gimnazijos direktoriaus pareigybės aprašymą, parengtą pagal Lietuvos Respublikos švietimo įstatyme nustatytas švietimo įstaigos vadovo funkcijas ir Lietuvos Respublikos švietimo, mokslo ir sporto ministro nustatytus kvalifikacinius reikalavimus;

9.3. organizuoja viešą konkursą Gimnazijos direktoriaus pareigoms eiti pagal Lietuvos Respublikos švietimo, mokslo ir sporto ministro nustatytą viešo konkurso švietimo įstaigų vadovų pareigoms eiti tvarką;

9.4. Lietuvos Respublikos teisės aktų nustatyta tvarka atlieka kitas šiuose Nuostatuose ir kituose teisės aktuose nustatytas funkcijas, susijusias su Gimnazijos veiklos valdymu savivaldybės teritorijoje.

10. Gimnazijos buveinė – Šilalės g. 37, Kvėdarna, 75348 Šilalės rajonas.

11. Gimnazijos grupė – bendrojo ugdymo mokykla.

12. Gimnazijos pagrindinis tipas – gimnazija. Kiti tipai – ikimokyklinio ugdymo mokykla.

13. Gimnazijos pagrindinė paskirtis – gimnazijos tipo gimnazija visų amžiaus tarpsnių vaikams. Kitos paskirtys – ikimokyklinio ugdymo grupės įstaiga lopšelis – darželis.

14. Mokymo kalba – lietuvių.

15. Mokymo formos:

15.1. grupinis mokymas;

15.2. pavienis mokymas;

16. Mokymo proceso organizavimo būdai:

16.1. kasdienis;

16.2. savarankiškas;

16.3. nuotolinis (pavienis ir grupinis).

17. Vykdomos švietimo programos:

17.1. ikimokyklinio ugdymo;

17.2. priešmokyklinio ugdymo;

17.3. pradinio ugdymo;

17.4. pradinio ugdymo individualizuota;

17.5. pagrindinio ugdymo;

17.6. pagrindinio ugdymo individualizuota;

17.7. vidurinio ugdymo;

17.8. neformaliojo vaikų švietimo.

18. Gimnazija išduoda skaitmeninius mokymosi pasiekimus įteisinančius dokumentus, patvirtinančius bendrojo ugdymo programų baigimą ir išsilavinimo įgijimą, pagal Lietuvos Respublikos švietimo, mokslo ir sporto ministro nustatytą tvarką:

18.1 įgijusiam pradinį išsilavinimą – pradinio išsilavinimo pažymėjimas;

18.2. baigusiam pradinio ugdymo individualizuotą programą – pradinio ugdymo pasiekimų pažymėjimas;

18.3. baigusiam pagrindinio ugdymo programos pirmąją dalį – pažymėjimas;

18.4. baigusiam pagrindinio ugdymo individualizuotos programos pirmąją dalį – pažymėjimas;

18.5. įgijusiam pagrindinį išsilavinimą – pagrindinio išsilavinimo pažymėjimas;

18.6. baigusiam pagrindinio ugdymo individualizuotą programą – pagrindinio ugdymo pasiekimų pažymėjimas;

18.6. įgijusiam vidurinį išsilavinimą – brandos atestatas;

18.7. kitais atvejais – mokymosi pasiekimų pažymėjimas.

19. Gimnazijos skyrius:

19.1. Šilalės r. Kvėdarnos Kazimiero Jauniaus gimnazijos Pajūralio skyrius, Liubarto g. 2, Pajūralio k., 75321 Šilalės rajonas;

19.1.1. mokymo kalba – lietuvių;

19.1.2. mokymo formos – grupinis mokymas;

19.1.3. mokymo proceso organizavimo būdas – kasdienis;

19.1.4. vykdomos programos – ikimokyklinio ugdymo ir priešmokyklinio ugdymo.

20. Gimnazija yra viešasis juridinis asmuo, turintis antspaudą su Lietuvos Respublikos herbu ir Gimnazijos pavadinimu – Šilalės r. Kvėdarnos Kazimiero Jauniaus gimnazija, atsiskaitomąsias ir kitas sąskaitas Lietuvos Respublikos įregistruotuose bankuose, simboliką.

21. Gimnazija savo veiklą grindžia Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, Lietuvos Respublikos švietimo, mokslo ir sporto ministro įsakymais, Savivaldybės tarybos sprendimais, Savivaldybės mero potvarkiais, Šilalės rajono savivaldybės administracijos direktoriaus ir Šilalės rajono savivaldybės administracijos Švietimo, kultūros ir sporto skyriaus vedėjo įsakymais, kitais teisės aktais ir šiais Nuostatais.

**II SKYRIUS**

 **VEIKLOS SRITIS IR RŪŠYS, TIKSLAS, UŽDAVINIAI, FUNKCIJOS, MOKYMOSI PASIEKIMUS ĮTEISINANČIŲ DOKUMENTŲ IŠDAVIMAS**

22. Gimnazijos veiklos sritis – švietimas, kodas 85.

23. Gimnazijos švietimo veiklos rūšys:

23.1. pagrindinė veiklos rūšis – vidurinis ugdymas, kodas 85.31.20;

23.2. kitos švietimo veiklos rūšys:

23.2.1. ikimokyklinio amžiaus vaikų ugdymas, kodas 85.10.10;

23.2.2. priešmokyklinio amžiaus vaikų ugdymas, kodas 85.10.20;

23.2.3. pradinis ugdymas, kodas 85.20;

23.2.4. pagrindinis ugdymas, kodas 85.31.10;

23.2.5. sportinis rekreacinis švietimas, kodas 85.51;

23.2.6. kultūrinis švietimas, kodas 85.52;

23.2.7. kitas, niekur kitur nepriskirtas, švietimas, kodas 85.59;

23.2.8. švietimui būdingų paslaugų veikla, kodas 85.60.

24. Kitos ne švietimo veiklos rūšys:

24.1. kitų maitinimo paslaugų teikimas, kodas 56.29;

24.2. vaikų poilsio stovyklų veikla, kodas 55.20.20;

24.3. nuosavo arba nuomojamo nekilnojamojo turto nuoma ir eksploatavimas, kodas 68.20;

24.4. kitas, niekur kitur nepriskirtas, keleivinis sausumos transportas, kodas 49.39.

25. Gimnazijos veiklos tikslas – ugdyti ir plėtoti dvasines, intelektines ir fizines mokinio galias, bendrąsias ir esmines dalykines kompetencijas, būtinas tolesniam mokymuisi, sudaryti sąlygas pasiekti geriausių įmanomų rezultatų įvairių poreikių mokiniams, padėti pasiruošti profesinei karjerai ir savarankiškam gyvenimui.

26. Gimnazijos veiklos uždaviniai:

26.1. teikti mokiniams (vaikams) (toliau – mokiniai) kokybišką ikimokyklinį ir priešmokyklinį ugdymą, pradinį, pagrindinį ir vidurinį išsilavinimą, tenkinti mokinių pažinimo, lavinimosi ir saviraiškos poreikius;

26.2. užtikrinti saugią ir palankią ugdymuisi ir darbui aplinką;

26.3. atsižvelgiant į individualius mokinių raidos skirtumus padėti mokiniui ugdytis pagal savo gebėjimus ir galias, teikti mokiniams būtiną švietimo, psichologinę, socialinę pedagoginę, specialiąją pedagoginę ir specialiąją pagalbą;

26.4. savo veiklą grįsti humanistine, demokratine ugdymo filosofija, mokytojo pagarba mokiniui ir kitiems Gimnazijos bendruomenės nariams, mokinio pagarba mokytojui, kitiems Gimnazijos bendruomenės nariams ir tėvams (globėjams, rūpintojams), lietuvių kalbai ir savo tautos kultūrai.

27. Gimnazijos funkcijos:

27.1. vykdo ikimokyklinio, priešmokyklinio, pradinio, pagrindinio ir vidurinio ugdymo programas, papildančius ir mokinių poreikius tenkinančius šių programų modulius, neformaliojo vaikų švietimo programas;

27.2. konkretina ir individualizuoja ugdymo turinį vadovaudamasi Lietuvos Respublikos švietimo, mokslo ir sporto ministro patvirtintomis Bendrosiomis programomis, bendraisiais ugdymo planais, atsižvelgdama į vietos ir Gimnazijos bendruomenės reikmes, mokinių poreikius ir interesus;

27.3. ugdymo procesą organizuoja atsižvelgdama į individualius mokinių raidos skirtumus, taiko ugdymo metodus, atitinkančius mokinių amžių, individualius poreikius bei ugdymo srities specifiką;

27.4. plėtoja individualiuosius mokinių gebėjimus, ugdo kompetencijas, laiduojančias sėkmingą tolimesnį mokinių ugdymą (si);

27.5. taiko ugdančią, tausojančią, mokinių ugdymo programas atitinkančią pasiekimų ir pažangos vertinimo sistemą;

27.6. organizuoja pailgintos darbo dienos grupių darbą, mokinių neformalųjį švietimą ir integruoja jį į bendrąjį ugdymą;

27.8. rengia Gimnazijos strateginį, metinį veiklos ir ugdymo planus, įvertinusi švietimo būklę ir atsižvelgusi į Gimnazijos bendruomenės švietimo poreikius;

27.9. vykdo pagrindinio ugdymo pasiekimų patikrinimą, brandos egzaminus, dalyvauja mokinių pasiekimų tyrimuose, patikrinimuose Lietuvos Respublikos švietimo, mokslo ir sporto ministro nustatyta tvarka;

27.10. sudaro mokymo (ugdymo) sutartis ir vykdo jose sutartus įsipareigojimus, užtikrina geros kokybės švietimą;

27.11. sudaro palankias sąlygas veikti mokinių organizacijoms, skatinančioms mokinių dorovinį, tautinį, pilietinį sąmoningumą, patriotizmą, puoselėjančioms kultūrinę ir socialinę brandą, padedančioms tenkinti saviugdos ir saviraiškos poreikius;

27.12. teikia informacinę, psichologinę, socialinę pedagoginę, specialiąją pedagoginę, specialiąją pagalbą, vykdo mokinių sveikatos priežiūrą, ankstyvąjį profesinį orientavimą ir konsultavimą bei minimalios priežiūros priemones;

27.13. atlieka mokinio specialiųjų ugdymosi poreikių pirminį įvertinimą, organizuoja mokinių, turinčių specialiųjų ugdymosi poreikių, ugdymą Lietuvos Respublikos švietimo, mokslo ir sporto ministro nustatyta tvarka;

27.14. organizuoja mokinių mokymą namuose Lietuvos Respublikos švietimo, mokslo ir sporto ministro nustatyta tvarka;

27.15. kuria ugdymo turinio reikalavimams įgyvendinti reikiamą materialinę bazę vadovaudamasi Lietuvos Respublikos švietimo, mokslo ir sporto ministro patvirtintais Švietimo aprūpinimo standartais;

27.16. vykdo mokinių žalingų įpročių ir nusikalstamumo ir smurto prevenciją Gimnazijos bendruomenėje;

27.17. skatina mokinius už nepriekaištingą pareigų vykdymą, laimėjimus, nuolat kontroliuoja mokinių lankomumą, mokinio elgesio taisyklių laikymąsi ir taiko Gimnazijos nustatytas drausminimo priemones;

27.18. organizuoja tėvų (globėjų, rūpintojų) (toliau – tėvai) pageidavimu jų apmokamas papildomas paslaugas (klubus, būrelius, stovyklas, ekskursijas ir kita) teisės aktų nustatyta tvarka;

27.19. sudaro profesinio tobulėjimo sąlygas darbuotojams;

27.20. užtikrina teisės aktų reikalavimus atitinkančią sveiką, saugią mokymosi ir darbo aplinką;

27.21. organizuoja ugdytinių maitinimą teisės aktų nustatyta tvarka;

27.22. organizuoja mokinių pavėžėjimą į Gimnaziją ir iš jos teisės aktų nustatyta tvarka;

27.23. vadovaudamasi Savivaldybės tarybos nustatytais įkainiais gali teikti patalpų, kompiuterinės įrangos ir interneto, Gimnazijos mokyklinio autobuso ir kito transporto nuomos paslaugas;

27.24. viešai skelbia informaciją apie Gimnazijos veiklą Lietuvos Respublikos švietimo, mokslo ir sporto ministro nustatyta tvarka;

27.25. atlieka kitas įstatymų ir kitų teisės aktų nustatytas funkcijas.

28. Mokiniams išduodami mokymosi pasiekimus įteisinantys dokumentai Lietuvos Respublikos švietimo, mokslo ir sporto ministro nustatyta tvarka.

**III SKYRIUS**

 **GIMNAZIJOS TEISĖS IR PAREIGOS**

29. Gimnazija, įgyvendindama jai pavestus tikslus ir uždavinius, atlikdama jai priskirtas funkcijas, turi teisę:

29.1. parinkti mokymo metodus ir mokymosi veiklos, mokymo proceso organizavimo būdus;

29.2. kurti naujus mokymo ir mokymosi programų modulius, užtikrinančius kokybišką išsilavinimą;

29.3. į vidurinio ugdymo programą įtraukti profesinio mokymo programų modulius teisės aktų nustatyta tvarka,

29.4. bendradarbiauti su savo veiklai įtakos turinčiais fiziniais ir juridiniais asmenimis;

29.5. Lietuvos Respublikos švietimo, mokslo ir sporto ministro nustatyta tvarka vykdyti šalies ir tarptautinius švietimo projektus;

29.6. įstatymų nustatyta tvarka stoti ir jungtis į klubus, asociacijas, dalyvauti jų veikloje;

29.7. gauti paramą Lietuvos Respublikos labdaros ir paramos įstatymo nustatyta tvarka;

29.8. nustatyti teikiamų švietimo ar papildomų paslaugų kainas, įkainius ir tarifus tais atvejais, kai Lietuvos Respublikos švietimo bei kitų įstatymų nustatyta tvarka jų nenustato Lietuvos Respublikos Vyriausybė arba Savivaldybės taryba;

29.9. Lietuvos Respublikos įstatymų ir kitų teisės aktų nustatyta tvarka sudaryti ugdymo ir / ar mokymo sutartis, kitas sutartis, susitarimus ir prisiimti įsipareigojimus;

29.10. atsiskaityti už pateiktas prekes, atliktus darbus ir paslaugas bet kokia sutarta forma, neprieštaraujančia Lietuvos Respublikos įstatymams ir kitiems teisės aktams;

29.11. rinkti ir tvarkyti asmens duomenis tik Gimnazijos reikmėms, nepažeisdama teisės aktų;

29.12. teikti projektus ir pasiūlymus Savivaldybės tarybai, Savivaldybės merui dėl finansuotinų Gimnazijos programų ir projektų;

29.13. dalyvauti projektinėje veikloje papildomam finansavimui gauti;

29.14. verstis Gimnazijos nuostatuose leista ūkine komercine veikla, jeigu tai neprieštarauja įstatymams;

29.15. vadovaudamasi naudojimosi Gimnazijos biblioteka taisyklėmis ir Lietuvos Respublikos įstatymų nustatyta tvarka reikalauti iš vartotojų, kad būtų atlyginama bibliotekai padaryta žala, jeigu ji padaryta dėl vartotojo kaltės;

29.16. Lietuvos Respublikos įstatymų nustatyta tvarka reikalauti iš mokinių tėvų ar pilnamečių mokinių atlyginti dėl jų kaltės Gimnazijai padarytą žalą;

29.17. naudoti iš biudžeto gaunamas lėšas šiuose Nuostatuose nurodytiems tikslams įgyvendinti bei funkcijoms vykdyti pagal asignavimų valdytojo patvirtintas išlaidų sąmatas;

29.18. naudotis kitomis teisės aktų suteiktomis teisėmis.

30. Gimnazijos pareigos:

30.1. užtikrinti Gimnazijos tikslų, uždavinių įgyvendinimą, funkcijų atlikimą, kokybišką švietimo programų vykdymą;

30.2. sukurti ir palaikyti sveiką ir saugią aplinką, sudarančią palankias galimybes ugdytis ir mokytis;

30.3. sudaryti sąlygas įvairių poreikių mokinių ugdymui (-si) pagal ikimokyklinio, priešmokyklinio, pradinio, pagrindinio ir vidurinio ugdymo programas;

30.4. sudaryti galimybes pagal polinkius ir gebėjimus rinktis pasirenkamuosius dalykus, neformaliojo švietimo programas;

30.5. sudaryti mokymo sutartis ir vykdyti jose numatytus įsipareigojimus;

30.6. analizuoti ir tobulinti Gimnazijos veiklą;

30.7. sudaryti galimybes mokiniams dalyvauti Lietuvos Respublikos švietimo, mokslo ir sporto ministro nustatytus reikalavimus atitinkančiose, mokinių socialines ir emocines kompetencijas ugdančiose, smurto, patyčių, psichiką veikiančių medžiagų vartojimo ar kitose prevencinėse programose;

30.8. dalyvauti nacionaliniuose ir tarptautiniuose mokinių pasiekimų tyrimuose ir patikrinimuose, kurie organizuojami Lietuvos Respublikos švietimo, mokslo ir sporto ministro nustatyta tvarka;

30.9. tą pačią dieną informuoti mokinio tėvus apie mokinio, kuris mokosi pagal bendrojo ugdymo programas, neatvykimą į Gimnaziją ar pamoką, jeigu mokinio tėvai nepraneša Gimnazijai apie vaiko neatvykimą į Gimnaziją ar pamoką;

30.10. informuoti Valstybės vaiko teisių apsaugos ir įvaikinimo tarnybą prie Socialinės apsaugos ir darbo ministerijos apie atvejus, kai mokinio tėvai neužtikrina vaiko pareigos mokytis iki 16 metų;

30.11. teikti informaciją apie Gimnaziją, vykdomas formaliojo ir neformaliojo švietimo programas, jų pasirinkimo galimybes, mokinių priėmimo į Gimnaziją sąlygas, mokamas paslaugas, mokytojų kvalifikaciją, Gimnazijos veiklos kokybės vertinimo rezultatus, bendruomenės tradicijas ir pasiekimus;

30.12. vykdyti kitas Lietuvos Respublikos teisės aktuose nustatytas pareigas.

31. Mokytojų, mokinių, tėvų teises, pareigas ir atsakomybę reglamentuoja Lietuvos Respublikos švietimo įstatymas, kiti Lietuvos Respublikos teisės aktai, Gimnazijos vidaus dokumentai ir kiti Lietuvos Respublikos teisės aktai.

**IV SKYRIUS**

 **GIMNAZIJOS VEIKLOS ORGANIZAVIMAS IR VALDYMAS**

32. Gimnazijos veikla organizuojama vadovaujantis:

32.1. šiais Nuostatais;

32.2. Gimnazijos direktoriaus patvirtintu Gimnazijos strateginiu planu, suderintu su Gimnazijos taryba ir Savivaldybės meru ar jo įgaliotu asmeniu;

32.3. Gimnazijos direktoriaus patvirtintu Gimnazijos metinės veiklos planu, kuriam yra pritarusi Gimnazijos taryba;

32.4. Gimnazijos direktoriaus patvirtintu Gimnazijos ugdymo planu, kuriam yra pritarusi Gimnazijos taryba ir Savivaldybės meras ar jo įgaliotas asmuo.

33. Gimnazijos direktorių viešo konkurso būdu į pareigas penkeriems metams skiria ir atleidžia iš jų Savivaldybės meras, vadovaudamasis Lietuvos Respublikos darbo kodekso ir kitų teisės aktų nustatyta tvarka.

34. Gimnazijos direktoriumi gali būti ne žemesnį kaip magistro kvalifikacinį laipsnį arba prilygintą aukštojo mokslo kvalifikaciją, arba teisės aktų nustatyta tvarka pripažintą kaip lygiavertę užsienyje įgytą kvalifikaciją turintis asmuo, kuris pagal Lietuvos Respublikos švietimo įstatymo 51 straipsnį yra nepriekaištingos reputacijos ir jam atliktas vadovavimo valstybinei ar savivaldybės švietimo įstaigai (išskyrus aukštąją mokyklą) kompetencijų vertinimas Lietuvos Respublikos švietimo, mokslo ir sporto ministro nustatyta tvarka arba, jeigu jis vienoje švietimo įstaigoje vadovo pareigas ėjo ne mažiau kaip 10 metų ir jam atliktas vadovavimo valstybinei ar savivaldybės švietimo įstaigai (išskyrus aukštąją mokyklą) kompetencijų vertinimui prilygintas vertinimas Lietuvos Respublikos švietimo, mokslo ir sporto ministro nustatyta tvarka. Asmuo skiriamas į Gimnazijos direktoriaus pareigas Lietuvos Respublikos švietimo, mokslo ir sporto ministro nustatyta tvarka, įvertinus jo gebėjimus įgyvendinti viešam konkursui pateiktas vadovavimo Gimnazijai gaires ir pareigybės aprašyme nustatytas funkcijas.

35. Pasibaigus Gimnazijos direktoriaus pirmajai penkerių metų kadencijai, jis skiriamas be konkurso antrajai penkerių metų kadencijai, jeigu jo metų veikla kiekvienais metais buvo vertinama kaip viršijanti lūkesčius arba atitinkanti lūkesčius (iki 2023 m. gruodžio 31 d. – labai gerai arba gerai) ir jis sutinka eiti pareigas. Pasibaigus Gimnazijos direktoriaus kadencijai, jam sutikus, jo įgaliojimai pratęsiami, iki įvyks viešas konkursas Gimnazijos direktoriaus pareigoms eiti ir bus paskirtas Gimnazijos direktorius. Gimnazijos direktorius, baigęs penkerių metų kadenciją, turi teisę dalyvauti tos pačios Gimnazijos viešame konkurse direktoriaus pareigoms eiti.

36. Likus ne mažiau kaip 4 mėnesiams iki Gimnazijos direktoriaus kadencijos pabaigos, Savivaldybės meras skelbia viešą konkursą šios Gimnazijos direktoriaus pareigoms eiti, išskyrus atvejus, kai Gimnazijos direktorius paskiriamas be konkurso antrajai penkerių metų kadencijai šių nuostatų 35 punkte nustatyta tvarka arba paskiriamas buvęs kitos Gimnazijos direktorius penkerių metų kadencijai Lietuvos Respublikos švietimo įstatymo 59 straipsnio 9 dalyje nustatyta tvarka.

37. Direktorius:

37.1. organizuoja Gimnazijos darbą, kad būtų įgyvendinami Gimnazijos veiklos tikslai ir atliekamos nustatytos funkcijos;

37.2. vadovauja rengiant Gimnazijos strateginį ir metinį planus, užtikrina jų įgyvendinimą; organizuoja Gimnazijos veiklos įsivertinimą ir stebėseną, analizuoja išteklių būklę ir atsako už Gimnazijos veiklos rezultatus;

37.3. vadovauja kuriant lyderystės ugdymui kultūrą, išlaikant ir stiprinant kiekvienam mokiniui mokytis ir savo galimybėms atskleisti palankią aplinką;

37.4. įgyvendina personalo valdymo priemones, sudaro galimybes ir skatina darbuotojus, užtikrina jų profesinį tobulėjimą ir Pedagogų etikos kodekso normų laikymąsi;

37.5. bendradarbiauja su mokinių tėvais, vietos bendruomene ir partneriais, siekdamas Gimnazijos tikslų, kartu su Gimnazijos savivaldos institucijomis sprendžia svarbiausius Gimnazijos veiklos klausimus;

37.6. bendradarbiauja su institucijomis, įstaigomis, įmonėmis ir organizacijomis siekdamas efektyvaus Gimnazijos valdymo, ugdymo kokybės ir mokinių saugumo;

37.7. kiekvienais metais iki sausio 20 dienos teikia Gimnazijos bendruomenei ir Gimnazijos tarybai, svarstyti bei viešai paskelbia savo metų veiklos ataskaitą pagal Lietuvos Respublikos švietimo, mokslo ir sporto ministro nustatytą vadovo metų veiklos ataskaitos struktūrą ir reikalavimus;

37.8. nustato Gimnazijos struktūrą ir darbuotojų pareigybių sąrašą, atsižvelgiant į Nuostatuose nustatytų funkcijų ir veiklų apimtis bei sudėtingumą, raštu suderinęs su Savivaldybės meru;

37.9. nustato Gimnazijos darbuotojų darbo apmokėjimo sistemą, jeigu Gimnazijoje nėra sudaryta kolektyvinė sutartis;

37.10. tvirtina Gimnazijos darbo tvarkos taisykles, skyrių, padalinių nuostatus, darbuotojų pareigybių aprašymus, kitus vidaus administravimo tvarkomuosius dokumentus;

37.11. teisės aktų nustatyta tvarka priima į pareigas ir iš jų atleidžia Gimnazijos darbuotojus, nustato darbuotojų pareiginės algos pastoviosios ir (ar) kintamosios dalies koeficientus, skiria priemokas ir premijas, neviršijant darbo užmokesčiui skirtų asignavimų, suteikia jiems atostogas, siunčia į komandiruotes, sudaro sąlygas jiems tobulinti kvalifikaciją, taiko darbuotojams skatinimo priemones, organizuoja darbuotojų darbo drausmės pažeidimų tyrimus, atlieka kitas personalo valdymo funkcijas;

37.12. tvirtina pajamų ir išlaidų sąmatas, ūkinės ir finansinės veiklos ataskaitas;

37.13. tvirtina veiklos programas bei planus, užtikrina jų vykdymą;

37.14. organizuoja vidaus kontrolės, įskaitant finansų kontrolę, sistemos sukūrimą, jos tinkamą veikimą bei tobulinimą, sudaro sutartis, išduoda įgaliojimus;

37.15. užtikrina, kad Gimnazijos veikloje būtų laikomasi įstatymų, kitų teisės aktų ir Gimnazijos nuostatų;

37.16. garantuoja, kad pagal Lietuvos Respublikos viešojo sektoriaus atskaitomybės įstatymą teikiami ataskaitų rinkiniai ir statistinės ataskaitos būtų teisingi;

37.17. užtikrina paskirtų asignavimų Gimnazijai išlaikyti naudojimą sąmatose numatytoms priemonėms vykdyti, bei racionalų ir taupų lėšų bei turto naudojimą;

37.18. teisės aktų nustatyta tvarka ir pagal savo įgaliojimus valdo Gimnazijos turtą, organizuoja Gimnazijos turto apskaitą, naudojimą ir tvarkymą;

37.19. koordinuoja darbuotojų saugos, sveikatos ir priešgaisrinės saugos reikalavimų vykdymą;

37.20. organizuoja Gimnazijos finansinę apskaitą pagal Lietuvos Respublikos finansinės apskaitos įstatymą;

37.21. priima mokinius Savivaldybės tarybos nustatyta tvarka, tvirtina Gimnazijos mokinių priėmimo komisijos sudėtį ir darbo reglamentą bei, suderinęs su Gimnazijos taryba, mokinių paskirstymo į klases principus, sudaro mokymo (ugdymo) sutartis teisės aktų nustatyta tvarka;

37.22. vadovaudamasis įstatymais ir kitais teisės aktais, nustato mokinių teises, pareigas ir atsakomybę;

37.23. sudaro ugdytiniams ir darbuotojams saugias ir sveikatai nekenksmingas darbo sąlygas visais su mokymusi ir darbu susijusiais aspektais, organizuoja trūkstamų darbuotojų paiešką;

37.24. sudaro komisijas, darbo grupes, skiria joms užduotis arba tvirtina jų veiklos nuostatus (veiklos aprašus ir kt.), leidžia įsakymus, kontroliuoja jų vykdymą;

37.25. užtikrina bendradarbiavimu grįstus santykius, skaidriai priimamus sprendimus, bendruomenės narių informavimą, mokytojų ir kitų darbuotojų profesinį tobulėjimą, sveiką, saugią, užkertančią kelią bet kokioms smurto, prievartos apraiškoms ir žalingiems įpročiams aplinką;

 37.26. sudaro Gimnazijos vardu sutartis Gimnazijos funkcijoms atlikti;

 37.27. organizuoja Gimnazijos dokumentų saugojimą ir valdymą teisės aktų nustatyta tvarka;

 37.28. rūpinasi metodinės veiklos organizavimu, sudaro darbuotojams sąlygas kelti kvalifikaciją, mokytojams ir kitiems pedagoginiams darbuotojams galimybę atestuotis ir organizuoja jų atestaciją Lietuvos Respublikos švietimo, mokslo ir sporto ministro nustatyta tvarka;

 37.29. inicijuoja Gimnazijos savivaldos institucijų sudarymą ir skatina jų veiklą;

 37.30. bendradarbiauja su mokinių tėvais, pagalbą mokiniui, mokytojui ir mokyklai teikiančiomis įstaigomis, teritorinėmis policijos, socialinių paslaugų, sveikatos įstaigomis, vaiko teisių apsaugos tarnybomis ir kitomis institucijomis, dirbančiomis vaiko teisių apsaugos srityje;

 37.31. atstovauja Gimnazijai kitose institucijose;

 37.32. dalį savo funkcijų teisės aktų nustatyta tvarka gali pavesti atlikti direktoriaus pavaduotojams;

 37.33. nustato direktoriaus pavaduotojams ir kitiems darbuotojams metines veiklos užduotis ir atlieka jų veiklos vertinimą Lietuvos Respublikos teisės aktų nustatyta tvarka;

 37.34. Lietuvos Respublikos vaiko minimalios ir vidutinės priežiūros įstatymo nustatyta tvarka kreipiasi į Savivaldybės merą dėl minimalios ir vidutinės priežiūros priemonių vaikui skyrimo;

 37.35. vykdo kitas teisės aktuose ir pareigybės aprašyme nustatytas funkcijas.

 38. Gimnazijos direktorius atsako už Lietuvos Respublikos įstatymų ir kitų teisės aktų laikymąsi Gimnazijoje, už demokratinį Gimnazijos valdymą, bendruomenės narių informavimą, tinkamą funkcijų atlikimą, nustatyto Gimnazijos tikslo ir uždavinių įgyvendinimą, Gimnazijos veiklos rezultatus, už vaiko minimalios priežiūros priemonių įgyvendinimą.

 39. Gimnazijos direktoriui sergant, išvykus į komandiruotę, atostogų metu arba nesant darbe dėl kitų priežasčių, jį pavaduoja kitas darbuotojas, kuriam ši funkcija numatyta jo pareigybės aprašyme.

 40. Gimnazijos direktoriui leidžiama dirbti kitą darbą ir už šį darbą gauti atlyginimą, jeigu tai nesukelia viešųjų ir privačių interesų konflikto ir/arba nediskredituoja Gimnazijos autoriteto. Sprendimą dėl leidimo Gimnazijos direktoriui dirbti kitą darbą ir už šį darbą gauti atlyginimą priima Savivaldybės meras.

 41. Kiekvienais metais Savivaldybės meras Lietuvos Respublikos švietimo, mokslo ir sporto ministro nustatyta tvarka, dalyvaujant Gimnazijos tarybai, įvertina Gimnazijos direktoriaus praėjusių kalendorinių metų veiklą. Jeigu Gimnazijos direktoriaus metų veikla įvertinama kaip neatitinkanti lūkesčių, gali būti sudaromas ne trumpesnės negu 2 mėnesių ir ne ilgesnės negu 6 mėnesių trukmės Gimnazijos direktoriaus veiklos gerinimo planas. Jeigu, pasibaigus Gimnazijos direktoriaus veiklos gerinimo plano terminui, Gimnazijos direktoriaus veikla neeilinio vertinimo metu įvertinama kaip neatitinkanti lūkesčių, Savivaldybės meras gali priimti sprendimą atleisti Gimnazijos direktorių iš pareigų ir nutraukti su juo sudarytą darbo sutartį per 10 darbo dienų nuo Gimnazijos direktoriaus neeilinio veiklos įvertinimo, neišmokant jam išeitinės išmokos.

**V SKYRIUS**

 **GIMNAZIJOS SAVIVALDA**

42. Gimnazijos taryba (toliau –Taryba) yra aukščiausia Gimnazijos savivaldos institucija, telkianti Gimnazijos mokinių, mokytojų, tėvų ir vietos bendruomenę demokratiniam Gimnazijos valdymui, padedanti spręsti Gimnazijai aktualius klausimus, atstovaujanti teisėtiems Gimnazijos interesams.

43. Tarybos nariu gali būti asmuo, turintis žinių ir gebėjimų, padedančių siekti Gimnazijos strateginių tikslų ir įgyvendinti Gimnazijos misiją. Tarybos nariu negali būti valstybės politikai, politinio (asmeninio) pasitikėjimo valstybės tarnautojai.

44. Taryba renkama dvejų metų kadencijai. Taryba sudaroma laikantis demokratinių rinkimų principų: procedūros aiškumo ir skaidrumo, visuotinumo, konkurencijos, periodiškumo.

45. Tarybą sudaro:

45.1. trys pedagoginiai darbuotojai, išrinkti Gimnazijos mokytojų tarybos posėdyje slaptu balsavimu;

45.2. trys tėvai, išrinkti Gimnazijos tėvų konferencijoje. Gimnazijos tėvų konferencijoje kiekvienos Gimnazijos klasės ir Pajūralio skyriaus tėvus atstovauja 3 tėvai, išrinkti atviru balsavimu klasės ir Pajūralio skyriaus mokinių tėvų susirinkime;

45.3. du I-IV gimnazijos klasių mokiniai, išrinkti Gimnazijos mokinių tarybos posėdyje ir Gimnazijos mokinių prezidentas;

45.4. vienas Kvėdarnos seniūnijos išplėstinės seniūnaičių sueigos deleguotas atstovas.

46. Į Tarybą išrenkami daugiausiai balsų surinkę kandidatai. Tarybos nario kadencijų skaičius tam pačiam asmeniui – dvi kadencijos iš eilės.

47. Tarybos įgaliojimai prasideda, kai į pirmąjį posėdį susirenka išrinkti Tarybos nariai, ir baigiasi, kai į pirmąjį posėdį susirenka naujai kadencijai išrinkti Tarybos nariai.

48. Nutrūkus Tarybos nario įgaliojimams, kai dėl svarbių priežasčių Tarybos narys negali toliau eiti savo pareigų (išvyko, atsistatydino, nebegali pareigų eiti dėl sveikatos būklės, mokinys baigė Gimnaziją), naują Tarybos narį deleguoja atitinkama Gimnazijos savivaldos institucija bendra tvarka esamos Tarybos kadencijos laikotarpiui.

49. Taryba pirmajame naujai išrinktos Tarybos posėdyje atviru balsavimu renka Tarybos pirmininką, Tarybos pirmininko pavaduotoją, Tarybos sekretorių. Pirmąjį naujai išrinktos Tarybos posėdį organizuoja Gimnazijos direktorius arba jo įgaliotas atstovas ne vėliau kaip per 7 darbo dienas po rinkimų procedūrų pabaigos.

50. Taryba ne rečiau kaip du kartus per metus organizuoja posėdžius (tiesioginius arba nuotolinius). Prireikus gali būti sušauktas neeilinis Tarybos posėdis. Posėdžius šaukia Tarybos pirmininkas. Apie posėdžio laiką bei svarstyti teikiamus klausimus informuoja Tarybos narius ne vėliau kaip prieš 3 dienas iki posėdžio pradžios Posėdis yra teisėtas, jei jame dalyvauja ne mažiau kaip du trečdaliai Tarybos narių. Į posėdžius gali būti kviečiami kitų Gimnazijos savivaldos institucijų atstovai, Gimnazijos vadovai, mokytojai, rėmėjai, socialiniai partneriai ir kiti suinteresuoti asmenys. Nutarimai priimami dalyvaujančiųjų balsų dauguma. Jei balsai pasiskirsto po lygiai, lemia Tarybos pirmininko balsas.

51. Tarybos funkcijos:

51.1. teikia siūlymus dėl Gimnazijos strateginių tikslų, uždavinių ir jų įgyvendinimo priemonių;

51.2. pritaria Gimnazijos strateginiam planui, Gimnazijos metiniam veiklos planui, Gimnazijos nuostatams, vidaus tvarkos taisyklėms, ugdymo planui ir kitiems Gimnazijos veiklą reglamentuojantiems dokumentus, teikiamiems Gimnazijos direktoriaus;

51.3. dalyvauja Gimnazijai renkantis Gimnazijos veiklos kokybės įsivertinimo sritis, atlikimo metodiką, aptaria įsivertinimo rezultatus ir teikia siūlymus dėl Gimnazijos veiklos tobulinimo;

51.4. deleguoja atstovus į darbo grupes ir komisijas teisės aktų nustatyta tvarka;

51.5. atlieka visuomeninę Gimnazijos valdymo priežiūrą;

51.6. teikia siūlymus Gimnazijos direktoriui dėl Gimnazijos veiklos tobulinimo, saugių mokinių ugdymo ir darbuotojų darbo sąlygų, mokinių maitinimo ir pavėžėjimo organizavimo;

51.7. svarsto ir teikia siūlymus Gimnazijos direktoriui dėl materialinio Gimnazijos aprūpinimo, lėšų panaudojimo;

51.8. vertina Gimnazijos direktoriaus metų veiklos ataskaitą ir sprendimą dėl direktoriaus metų veiklos ataskaitos teikia Savivaldybės merui Lietuvos Respublikos švietimo, mokslo ir sporto ministro nustatyta tvarka;

51.9. svarsto ir priima nutarimus kitais, teisės aktų nustatytais ar Gimnazijos direktoriaus teikiamais, klausimais;

51.10. gali organizuoti savanoriškas paramos akcijas, rėmėjų paiešką;

51.11. svarsto mokytojų, mokinių ir tėvų savivaldos institucijų ar Gimnazijos bendruomenės narių iniciatyvas ir teikia siūlymus Gimnazijos direktoriui;

51.12. teisės aktų nustatyta tvarka deleguoja atstovus į Gimnazijos mokytojų ir pagalbos mokiniui specialistų (išskyrus psichologus) atestacijos komisiją;

51.13. svarsto ir priima nutarimus kitais, Lietuvos Respublikos teisės aktų nustatytais ar Gimnazijos direktoriaus teikiamais, klausimais.

52. Taryba už savo veiklą vieną kartą per metus atsiskaito Gimnazijos bendruomenei.

53. Tarybos nutarimus, kurie prieštarauja Gimnazijos veiklą reglamentuojantiems teisės aktams, Gimnazijos direktorius siūlo svarstyti iš naujo.

54. Gimnazijos mokytojų taryba (toliau – Mokytojų taryba) – nuolat veikianti Gimnazijos savivaldos institucija mokytojų profesiniams ir bendriesiems ugdymo klausimams spręsti. Ją sudaro Gimnazijos direktoriaus pavaduotojai ugdymui, jei turi kontaktinių pamokų, visi Gimnazijoje dirbantys mokytojai, švietimo pagalbą teikiantys specialistai, bibliotekininkas, kiti tiesiogiai ugdymo procese dalyvaujantys asmenys. Mokytojų tarybos nariu negali būti Gimnazijos direktorius.

55. Mokytojų tarybai vadovauja pirmininkas. Mokytojų tarybos pirmininką ir sekretorių dvejiems metams, atviru balsavimu renka Mokytojų taryba pirmajame posėdyje.

56. Mokytojų tarybos pirmininko ir sekretoriaus įgaliojimai nutrūksta, kai pasibaigia įgaliojimo laikas, kai jis nebegali eiti pareigų (dėl sveikatos būklės, nutraukiama darbo sutartis ir kt.). Naujas Mokytojų tarybos pirmininkas ir Mokytojų tarybos sekretorius renkamas artimiausiame Mokytojų tarybos posėdyje, kurį organizuoja atitinkamai Mokytojų tarybos sekretorius ar Mokytojų tarybos pirmininkas. Mokytojų tarybos pirmininku ir Mokytojų tarybos sekretoriumi gali būti renkamas tas pats asmuo dvi kadencijas iš eilės.

57. Mokytojų tarybos posėdžius šaukia Mokytojų tarybos pirmininkas. Mokytojų tarybos posėdis yra teisėtas, jei jame dalyvauja daugiau kaip pusė Mokytojų tarybos narių. Nutarimai priimami posėdyje dalyvaujančių narių balsų dauguma. Jei balsai pasiskirsto po lygiai, lemia Mokytojų tarybos pirmininko balsas.

58. Mokytojų tarybos posėdžiai organizuojami prasidedant ir baigiantis mokslo metams, taip pat ne rečiau kaip vieną kartą per pusmetį. Prireikus gali būti šaukiamas neeilinis Mokytojų tarybos posėdis. Į Mokytojų tarybos posėdžius gali būti kviečiami kitų Gimnazijos savivaldos institucijų atstovai, kiti suinteresuoti asmenys.

59. Mokytojų tarybos dokumentus pagal Gimnazijos dokumentacijos planą ir dokumentų tvarkymo taisykles tvarko Mokytojų tarybos sekretorius.

60. Mokytojų taryba:

60.1. svarsto bendrųjų ugdymo programų įgyvendinimo, optimalių ugdymo sąlygų sudarymo, ugdymo turinio atnaujinimo klausimus, pedagoginės veiklos tobulinimo būdus ir priemones;

60.2. teikia siūlymus dėl Gimnazijos metinio veiklos plano, strateginio plano, ugdymo plano ir aptaria jų įgyvendinimą;

60.3. priima sprendimus dėl mokinių pažangos ir pasiekimų vertinimo, informacijos kaupimo ir panaudojimo tobulinimo;

60.4. analizuoja mokinių sveikatos, socialinės paramos, mokymosi, prevencinės veiklos, saugos, mokymosi, poilsio ir mitybos klausimus;

60.5. svarsto mokymo programų įgyvendinimą, mokinių ugdymo rezultatus;

60.6. aptaria skirtingų gebėjimų mokinių ugdymo organizavimo principus, jų ugdymo programas, metodus;

60.7. analizuoja mokinių mokymosi krūvius, pažangumo ir Gimnazijos nelankymo priežastis;

60.8. aptaria švietimo politikos įgyvendinimo, mokytojų pedagoginės ir dalykinės kompetencijos ugdymosi galimybes;

60.9. priima nutarimus vadovaudamasi Lietuvos Respublikos švietimo, mokslo ir sporto ministro patvirtintais bendraisiais ugdymo planais ir kitais norminiais teisės aktais;

60.10. slaptu balsavimu renka atstovus į Gimnazijos tarybą, Pedagogų etikos komisiją;

60.11. deleguoja atstovus į Gimnazijos mokytojų ir pagalbos mokiniui specialistų (išskyrus psichologus) atestacijos komisiją, kitas darbo grupes ir komisijas teisės aktų nustatyta tvarka;

60.12. teikia Gimnazijos direktoriui, direktoriaus pavaduotojams ugdymui Gimnazijos mokytojų ir pagalbos mokiniui specialistų (išskyrus psichologus) atestacijos komisijai siūlymus dėl mokytojų kvalifikacijos kėlimo;

60.13. analizuoja, kaip Gimnazija vykdo veiklos ir ugdymo planus;

60.14. svarsto ir teikia Gimnazijos tarybai siūlymus dėl pritarimo Gimnazijos ugdymo planui;

60.15. inicijuoja Gimnazijos kaitos procesus, teikia siūlymus Tarybai ir Gimnazijos direktoriui ir / ar jo pavaduotojams;

60.16. dalyvauja planuojant Gimnazijos veiklą;

60.17. sudaro metodines grupes;

60.18. priima nutarimus kitais, teisės aktų nustatytais ar Gimnazijos direktoriaus ir jo pavaduotojų teikiamais klausimais.

61. Mokytojų tarybos nutarimus, kurie prieštarauja Gimnazijos veiklą reglamentuojantiems teisės aktams, Gimnazijos direktorius teikia svarstyti iš naujo.

62. Gimnazijos mokinių taryba (toliau – Mokinių taryba) yra aukščiausia mokinių savivaldos institucija, kuri atstovauja mokinių interesus. Mokinių tarybą sudaro Gimnazijos mokinių prezidentas (toliau – Mokinių prezidentas) ir kiekvienos 5–8 ir I–III gimnazijos klasės deleguotas atstovas, išrinktas klasės mokinių susirinkime.

63. Mokinių tarybos veiklą koordinuoja direktoriaus pavaduotojas ugdymui arba kitas Gimnazijos direktoriaus paskirtas pedagoginis darbuotojas.

64. Mokinių tarybos sudėtį ir jos veiklą reglamentuojančius Mokinių tarybos nuostatus tvirtina Gimnazijos direktorius.

65. Mokinių taryba renkama vieneriems metams, kadencijų skaičius tam pačiam asmeniui – dvi kadencijos iš eilės.

66. Mokinių tarybai vadovauja Mokinių prezidentas. Mokinių prezidento rinkimų nuostatus tvirtina Gimnazijos direktorius Mokinių tarybos teikimu. Mokinių prezidentu gali būti renkamas I-III gimnazijos klasių nepriekaištingo elgesio, pažangiai besimokantis mokinys, pateikęs savo programą Gimnazijos bendruomenei. Mokinių prezidentą dvejų metų kadencijai renka 5-8 ir I-IV gimnazijos klasių mokiniai slaptu balsavimu. Mokinių tarybos sekretorius renkamas pirmajame Mokinių tarybos posėdyje atviru balsavimu.

67. Mokinių tarybos nario įgaliojimai prasideda, kai į pirmąjį posėdį susirenka išrinkti Mokinių tarybos nariai, ir baigiasi, kai į pirmąjį posėdį susirenka naujai kadencijai išrinkti Mokinių tarybos nariai.

 68. Mokinių tarybos nario įgaliojimai prieš terminą nutrūksta, kai jo elgesys nesuderinamas su Mokinių tarybos nario pareigomis ir / ar kai jis savo elgesiu pažeidžia Gimnazijos mokinių elgesio taisykles. Nutrūkus Mokinių tarybos nario įgaliojimams pirma laiko, naują narį bendra tvarka deleguoja atitinkamos klasės mokinių susirinkimas esamos Mokinių tarybos kadencijos likusiam laikotarpiui.

69. Mokinių tarybos darbas organizuojamas Mokinių tarybos nuostatų nustatyta tvarka. Pagrindinė veiklos forma – posėdžiai. Mokinių tarybos posėdžius ne rečiau kaip tris kartus per mokslo metus šaukia Mokinių prezidentas. Apie posėdžio laiką ir svarstyti parengtus klausimus Mokinių prezidentas informuoja Mokinių tarybos narius ne vėliau kaip prieš 3 dienas iki posėdžio pradžios. Prireikus gali būti sušauktas neeilinis Mokinių tarybos posėdis. Posėdis yra teisėtas, jeigu jame dalyvauja daugiau kaip pusė Mokinių tarybos narių. Nutarimai priimami posėdyje dalyvaujančių balsų dauguma. Jeigu balsai pasiskirsto po lygiai, lemia Mokinių prezidento balsas. Mokinių prezidentui susirgus ar išvykus, jo pareigas laikinai eina Mokinių tarybos sekretorius.

70. Mokinių taryba:

70.1. bendradarbiauja su Gimnazijos vadovais, administracija, savivaldos institucijomis;

70.2. inicijuoja ir padeda organizuoti Gimnazijos renginius, akcijas, vykdyti prevencines priemones ir programas, palaiko ryšius su kitų mokyklų mokinių savivalda;

70.3. teikia siūlymus dėl ugdymo organizavimo, neformaliojo švietimo programų plėtros, socialinės veiklos organizavimo, popamokinių renginių organizavimo;

70.4. inicijuoja mokinių pasitarimus, susirinkimus, konferencijas ar kitas priemones, skatinančias savivaldos plėtotę ir mokinių dalyvavimą;

70.5. inicijuoja priemones, gerinančias mokinių pažangumą, lankomumą, mokinio elgesio taisyklių laikymąsi, mokinių savanorystės veiklas ir pan., rūpinasi drausmės ir tvarkos palaikymu Gimnazijoje;

70.6. atstovauja mokinių interesus Gimnazijos savivaldos institucijose, tarpininkauja ginant mokinių teises Gimnazijoje;

70.7. dalyvauja rengiant Gimnazijos veiklą reglamentuojančius dokumentus, aptaria Gimnazijos direktoriaus ir jo pavaduotojų teikiamus svarstyti klausimus;

70.8. organizuoja Mokinių prezidento rinkimus, rengia ir teikia tvirtinti Gimnazijos direktoriui Mokinių prezidento rinkimų nuostatus;

70.9. vykdo kitas Mokinių tarybos nuostatuose numatytas funkcijas.

71. Mokinių tarybos nutarimus, kurie prieštarauja Gimnazijos veiklą reglamentuojantiems teisės aktams, Gimnazijos direktorius teikia svarstyti iš naujo.

72. Gimnazijos tėvų taryba (toliau – Tėvų taryba) yra patariamoji aukščiausia Gimnazijos mokinių tėvų savivaldos institucija. Tėvų tarybą sudaro po vieną tėvą iš kiekvienos Gimnazijos klasės, išrinkti klasės tėvų susirinkime dvejų metų kadencijai. Tėvų tarybos nario kadencijų skaičius tam pačiam asmeniui – dvi kadencijos iš eilės;

73. Tėvų tarybos įgaliojimai prasideda, kai į pirmąjį posėdį susirenka išrinkti Tėvų tarybos nariai, ir baigiasi, kai į pirmąjį posėdį susirenka naujai kadencijai išrinkti Tėvų tarybos nariai.

74. Tėvų tarybos nario įgaliojimai prieš terminą nutrūksta, kai dėl svarbių priežasčių Tėvų tarybos narys negali toliau eiti savo pareigų (išvyko, atsistatydino, nebegali pareigų eiti dėl sveikatos būklės, mokinys baigė Gimnaziją). Nutrūkus Tėvų tarybos nario įgaliojimams pirma laiko, naują narį bendra tvarka deleguoja klasės mokinių tėvų susirinkimas esamos Tėvų tarybos kadencijos laikotarpiui.

75. Pirmąjį naujai išrinktos Tėvų tarybos posėdį organizuoja Gimnazijos direktorius ne vėliau kaip per 10 darbo dienų po rinkimų procedūrų pabaigos.

76. Tėvų tarybos nariai pirmajame posėdyje atviru balsavimu dvejų metų kadencijai renka Tėvų tarybos pirmininką, Tėvų tarybos pirmininko pavaduotoją ir Tėvų tarybos sekretorių.

77. Tėvų tarybos posėdžius šaukia Tėvų tarybos pirmininkas ir apie posėdžio laiką bei svarstyti teikiamus klausimus informuoja ne vėliau kaip prieš 3 dienas iki posėdžio pradžios. Posėdis yra teisėtas, jeigu jame dalyvauja daugiau kaip pusė Tėvų tarybos narių.

78. Posėdžių nutarimai priimami posėdyje dalyvaujančių balsų dauguma. Jeigu balsai pasiskirsto po lygiai, lemia Tėvų tarybos pirmininko balsas. Tėvų tarybos nutarimus, kurie prieštarauja Gimnazijos veiklą reglamentuojantiems teisės aktams, Gimnazijos direktorius siūlo svarstyti iš naujo.

79. Tėvų taryba:

79.1. bendradarbiauja su Gimnazijos vadovais, administracija, savivaldos institucijomis ir teikia siūlymus dėl gimnazijos veiklos tobulinimo;

79.2. dalyvauja Gimnazijos veiklos planavime;

79.3. skatina tėvų aktyvų dalyvavimą Gimnazijos veikloje;

79.4. inicijuoja ir dalyvauja tėvų diskusijose, Gimnazijos renginiuose;

79.5. teikia pasiūlymus dėl mokinių skatinimo ir drausminimo priemonių;

79.6. talkina Gimnazijai ieškant rėmėjų, gali inicijuoti paramos Gimnazijai teikimą;

79.7. svarsto kitus Gimnazijos direktoriaus, jo pavaduotojų, kitų savivaldos institucijų teikiamus svarstyti klausimus.

80. Tėvų tarybos nariai vieną kartą per metus atsiskaito Gimnazijos bendruomenei.

81. Gimnazijos klasės mokinių tėvų savivaldą sudaro visi klasės mokinių tėvai. Klasės mokinių tėvų savivaldai vadovauja klasės tėvų susirinkimo išrinktas pirmininkas.

82. Klasės mokinių tėvų savivaldos pirmininkas aptaria su klasės auklėtoju mokinių lankomumo, elgesio ir pažangumo, saugumo, maitinimo, informacijos gavimo apie vaikus klausimus, padeda organizuoti klasės renginius, išvykas, kurti edukacinę aplinką, vykdyti profesinį orientavimą, teikia siūlymus Gimnazijos tarybai ir Gimnazijos direktoriui.

83. Gimnazijoje gali veikti ir kitos mokytojų, mokinių ir jų tėvų savivaldos institucijos, kurių veiklos nuostatus, rinkimų tvarką, darbo reglamentą tvirtina Gimnazijos direktorius.

**VI SKYRIUS**

 **DARBUOTOJŲ PRIĖMIMAS Į DARBĄ, JŲ DARBO APMOKĖJIMO**

**TVARKA IR ATESTACIJA**

84. Gimnazijos direktoriaus pavaduotojus, pedagoginį ir kitą personalą priima į darbą ir atleidžia iš jo, vykdo jų vertinimą Gimnazijos direktorius, vadovaudamasis Lietuvos Respublikos darbo kodeksu, Lietuvos Respublikos švietimo įstatymu, Lietuvos Respublikos Vyriausybės nutarimais ir kitais teisės aktais, reglamentuojančiais darbo santykius.

85. Gimnazijos direktorius, direktoriaus pavaduotojai ugdymui ir kiti pedagoginiai darbuotojai kvalifikaciją tobulina, o pedagogai atestuojami Lietuvos Respublikos švietimo, mokslo ir sporto ministro nustatyta tvarka.

86. Mokytojų ir kitų pedagoginių darbuotojų atestaciją vykdo Gimnazijos Mokytojų ir pagalbos mokiniui specialistų (išskyrus psichologus) atestacijos komisija, vadovaudamasi Mokytojų ir pagalbos mokiniui specialistų (išskyrus psichologus) atestacijos nuostatais bei kitais Lietuvos Respublikos teisės aktais.

87. Gimnazijos darbuotojų darbo užmokestį nustato direktorius, vadovaudamasis Lietuvos Respublikos darbo kodeksu, Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymu, Lietuvos Respublikos Vyriausybės nutarimais, Lietuvos Respublikos švietimo, mokslo ir sporto ministro įsakymais, Gimnazijos darbo apmokėjimo sistema ir kitų teisės aktų nustatytomis sąlygomis ir tvarka.

88. Gimnazijos direktoriaus darbo užmokestį nustato Savivaldybės meras, vadovaudamasis Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymu, Lietuvos Respublikos Vyriausybės nutarimais, Lietuvos Respublikos švietimo, mokslo ir sporto ministro įsakymais, Šilalės rajono savivaldybės biudžetinių įstaigų vadovų darbo apmokėjimo sistemos aprašu ir kitų Lietuvos Respublikos teisės aktų nustatytomis sąlygomis ir tvarka.

**VII SKYRIUS**

 **GIMNAZIJOS TURTAS, LĖŠOS, JŲ NAUDOJIMO TVARKA, FINANSINĖS VEIKLOS KONTROLĖ IR GIMNAZIJOS VEIKLOS PRIEŽIŪRA**

89. Gimnazijos Savininko jai perduotas ir Gimnazijos įgytas turtas nuosavybės teise priklauso Gimnazijos Savininkui, o Gimnazijos šį turtą valdo, naudoja ir disponuoja juo teisės aktų nustatyta tvarka.

90. Gimnazijos lėšos:

90.1. valstybės biudžeto asignavimai

90.2. Savivaldybės biudžeto asignavimai

90.3. Gimnazijos pajamos už teikiamas paslaugas;

90.4. fondų, organizacijų, kitų juridinių ir fizinių asmenų dovanotos ar kitaip teisėtais būdais perduotos lėšos, tikslinės paskirties lėšos pagal pavedimus;

90.5. kitos teisėtu būdu įgytos lėšos.

91. Gimnazijos lėšos ir turtas naudojami Lietuvos Respublikos įstatymų ir kitų teisės aktų nustatyta tvarka.

92. Gimnazija jai reikalingas materialines vertybes įsigyja Lietuvos Respublikos įstatymų ir kitų teisės aktų nustatyta tvarka.

93. Gimnazijos buhalterinė apskaita organizuojama, finansinių ir biudžeto vykdymo ataskaitų rinkiniai sudaromi ir teikiami Lietuvos Respublikos buhalterinės apskaitos įstatymo, Lietuvos Respublikos viešojo sektoriaus atskaitomybės įstatymo ir kitų teisės aktų nustatyta tvarka.

94. Gimnazija gali būti paramos gavėja. Paramos lėšos naudojamos Lietuvos Respublikos įstatymų numatyta tvarka.

95. Gimnazijos finansinė veikla kontroliuojama teisės aktų nustatyta tvarka.

96. Gimnazijos vidaus auditas atliekamas vadovaujantis Lietuvos Respublikos vidaus kontrolės ir vidaus audito įstatymu ir kitais vidaus auditą reglamentuojančiais teisės aktais.

97. Gimnazijos biudžetiniai metai – 12 mėnesių biudžetinis laikotarpis, prasidedantis sausio 1 dieną ir pasibaigiantis gruodžio 31 d.

98. Valstybinę švietimo teikėjų veiklos priežiūrą atlieka Lietuvos Respublikos švietimo, mokslo ir sporto ministro įgaliota institucija.

99. Gimnazijos veiklos priežiūrą atlieka savivaldybės vykdomoji institucija, prireikus pasitelkdama išorinius vertintojus.

**VIII SKYRIUS**

 **BAIGIAMOSIOS NUOSTATOS**

100. Gimnazija turi interneto svetainę adresu www.jauniausgimnazija.lt, atitinkančią teisės aktų nustatytus reikalavimus, kurioje skelbia informaciją apie Gimnazijos veiklą, kurią, remiantis Nuostatais ir Lietuvos respublikos teisės aktais reikia paskelbti viešai.

101. Mokiniams, tėvams aktuali informacija pateikiama pranešimais elektroniniame dienyne.

102. Gimnazijos nuostatus, jų pakeitimus Savivaldybės mero teikimu tvirtina Savivaldybės taryba.

103. Gimnazijos nuostatai keičiami Savivaldybės tarybos, Savivaldybės mero, Gimnazijos direktoriaus iniciatyva.

104. Gimnazijos nuostatai registruojami teisės aktų nustatyta tvarka.

105. Gimnazija reorganizuojama, likviduojama ar pertvarkoma Savivaldybės tarybos sprendimu vadovaujantis Lietuvos Respublikos civiliniu kodeksu, Lietuvos Respublikos biudžetinių įstaigų įstatymu, Lietuvos Respublikos švietimo įstatymu ir kitais teisės aktais.

106. Klausimai, neaptarti šiuose Nuostatuose, sprendžiami vadovaujantis Lietuvos Respublikos švietimo įstatymu, kitais įstatymais, Lietuvos Respublikos Vyriausybės nutarimais, Lietuvos Respublikos švietimo, mokslo ir sporto ministro įsakymais ir kitais Lietuvos Respublikos ir savininko teises turinčios institucijos teisės aktais.

107. Pasikeitus teisės aktams, reglamentuojantiems šiuose Nuostatuose išdėstytus klausimus ar jei Nuostatuose nurodyti teisės aktai atitinkamus klausimus reglamentuoja kitaip nei šie Nuostatai, taikomos tų teisės aktų nuostatos.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRITARTA

Šilalės r. Kvėdarnos Kazimiero Jauniaus gimnazijos

tarybos 2024 m. liepos 9 d. posėdyje,

protokolo Nr. T1-4